BRATISLAVA. Sobotňajší zápas futbalovej Corgoň ligy medzi Spartakom Trnava a Slovanom Bratislava sa neobišiel bez zásahu polície.
Ako informoval trnavský policajný hovorca Michal Hanus, fanúšikovia hostí napadli usporiadateľskú službu a pyrotechnikou zranili jedného z policajtov. Polícia proti nim zakročila, zranili sa traja slovanistickí fanúšikovia. Dvoch z nich záchranári previezli na ošetrenie do nemocnice.
Ako informoval Hanus, v druhej polovici futbalového zápasu bratislavskí fanúšikovia začali demolovať priestor pod tribúnou, neprestali ani po opätovných výzvach a na policajtov začali hádzať rôzne predmety. Polícia teda proti nim opäť zakročila, jeden z fanúšikov skončil na polícii.
V súvislosti s týmto rizikovým zápasom prijala na sobotu polícia mimoriadne opatrenia. Do ulíc nasadili 595 príslušníkov poriadkovej, dopravnej, kriminálnej polície i zásahové skupiny, pohotovostné útvary z viacerých krajov, jazdnú políciu a psovodov so psami. Z techniky bolo v pohotovosti vodné delo.
V Trnave v súvislosti so stretnutím uzavreli Kollárovu ulicu, z ktorej bola od 13.00 h do 18.00 h vylúčená doprava.
Jedným z mimoriadnych opatrení bolo aj vydanie zákazu predaja a pitia alkoholu v prevádzkach popri trase od železničnej stanice k Štadiónu Antona Malatinského a v jeho okolí.